## Rješenje Ustavnog suda Republike Hrvatske broj: U-I-42/1998 od 28. rujna 2004.

### NN 141/2004 (13.10.2004.), Rješenje Ustavnog suda Republike Hrvatske broj: U-I-42/1998 od 28. rujna 2004.

# USTAVNI SUD REPUBLIKE HRVATSKE

2509

Ustavni
sud Republike Hrvatske, u sastavu Petar Klarić, pred­sjednik Suda, te suci
Marijan Hranjski, Mario Kos, Ivan Matija, Ivan Mrkonjić, Jasna Omejec, Željko
Potočnjak, Agata Račan, Emilija Rajić, Smiljko Sokol, Nevenka Šernhorst, Vice
Vukojević i Milan Vuković, odlučujući o prijedlogu za ocjenu suglasnosti zakona
s Ustavom, na sjednici održanoj dana 28. rujna 2004. godine, donio je

## RJEŠENJE

I. Ne
prihvaća se prijedlog za ocjenu suglasnosti s Ustavom članka 71. stavka 1.
Zakona o zdravstvenoj zaštiti (»Narodne novine«, broj 75/93., 11/94., 55/96.,
1/97.\_ pročišćeni tekst, 111/97., 95/00. i 129/00.).

II.
Rješenje Ustavnog suda Republike Hrvatske broj: U-I-845/1994, U-I-289/1995,
U-I-880/1997, U-I-41/1998, U-I-42/1998, U-I-108/1998 i U-I-356/1998 od 17.
studenoga 1999. godine (»Narodne novine«, broj 130/99. od 3. prosinca 1999.)
prestaje važiti danom donošenja ovog rješenja.

III.
Ovo rješenje objavit će se u »Narodnim novinama«.

```
Obrazloženje
```

1.
Prijedlog za pokretanje postupka za ocjenu suglasnosti s Ustavom članka 71.
stavka 1. Zakona o zdravstvenoj zaštiti (»Narodne novine«, broj 75/93., 11/94.,
55/96., 1/97. – pročišćeni tekst, 111/97. – članak 69. Zakona o zaštiti osoba s
duševnim smetnjama, 95/00. – odluka Ustavnog suda broj: U-I-880/97, i 129/00.;
u daljnjem tekstu: Zakon iz 1993.) podnijela je Udruga privatnih poslodavaca u
zdravstvu, koju zastupa Miroslav Mosner, tajnik udruge.

Do donošenja pročišćenog teksta Zakona iz 1993.
(»Narodne novine«, broj 1/97.) osporena zakonska odredba bila je sadržana u
članku 66. stavku 1.

Osporeni članak 71. stavak 1. Zakona iz 1993.
propisivao je:

Ljekarnička se djelatnost obavlja samo u sklopu mreže
zdrav­stvene djelatnosti.

2. Na temelju navedenog prijedloga, Ustavni sud je
rješenjem broj: U-I-845/1994, U-I-289/1995, U-I-880/1997, U-I-41/1998,
U-I-42/1998, U-I-108/1998 i U-I-356/1998 od 17. studenoga 1999. godine
(»Narodne novine«, broj 130/99. od 3. prosinca 1999.) pokrenuo postupak za
ocjenu suglasnosti osporenog članka 71. stavka 1. Zakona s člankom 49. stavkom
1. i člankom 54. stavkom 1. Ustava Republike Hrvatske.

3. Zakon o zdravstvenoj zaštiti (»Narodne novine«,
broj 121/03.; u daljnjem tekstu: Zakon iz 2003.) stupio je na snagu 6. kolovoza
2003. godine. Odredbom članka 212. stavka 1. tog Zakona propisano je da se
danom njegova stupanja na snagu prestaju primjenjivati odredbe Zakona iz 1993.
u dijelu u kojemu su u suprotnosti sa Zakonom iz 2003.

Zakon o ljekarništvu (»Narodne novine«, broj 121/03.)
također je stupio na snagu 6. kolovoza 2003. godine. Tim Zakonom detaljno se
uređuje način organiziranja i provođenja ljekarničke djelatnosti kao dijela
zdravstvene djelatnosti od interesa za Republiku Hrvatsku koja se obavlja kao
javna služba i koju obavljaju magistri farmacije pod uvjetima i na način
propisan tim Zakonom.

Prema tome, ljekarnička djelatnost uređena je od
2003. godine posebnim zakonom (Zakonom o ljekarništvu), pa je osporena odredba
članka 71. stavka 1. Zakona iz 1993. prestala važiti istodobnim stupanjem na
snagu Zakona iz 2003. i Zakona o ljekarništvu.

4. Članak
57. Ustavnog zakona o Ustavnom sudu Republike Hrvatske (»Narodne novine«, broj
49/02. – pročišćeni tekst; u daljnjem tekstu: Ustavni zakon) propisuje:

Članak
57.

(1) U
slučaju da je postupak za ocjenu suglasnosti zakona s Ustavom, odnosno
suglasnosti drugih propisa s Ustavom i zakonom pokrenut pred Ustavnim sudom, a
taj zakon, odnosno drugi propis nadležno tijelo ukine ili izmijeni prije
okončanja postupka pred Ustavnim sudom, Ustavni sud dovršit će pokrenuti
postupak.

(2) U
slučaju da utvrdi neustavnost ukinutog ili izmijenjenog zakona odnosno
neustavnost ili nezakonitost drugog propisa iz stavka 1. ovoga članka, Ustavni
sud donijet će odluku o njegovoj neustavnosti ili nezakonitosti na temelju koje
svatko kome je povrijeđeno pravo pravomoćnim pojedinačnim aktom donijetim na
temelju ukinutog ili izmijenjenog zakona ili drugog propisa ima pravo tražiti
od nadležnog tijela izmjenu tog pojedinačnog akta odgovarajućom primjenom
odredbi članka 58. ovoga Ustavnog zakona.

5.
Postupajući temeljem članka 57. stavka 1. Ustavnog zakona, Ustavni sud je u
provedenom ustavnosudskom postupku otklonio sumnje u nesuglasnost osporene
zakonske odredbe s Ustavom, koje su postojale u vrijeme njezina važenja.

Članak 49. stavak 1. Ustava
propisuje:

Poduzetnička
i tržišna sloboda temelj su gospodarskog ustroja Republike Hrvatske.

Članak 54. stavak 1. Ustava propisuje:

Svatko ima pravo na rad i slobodu rada.

U postupku ocjene suglasnosti osporene zakonske
odredbe s navedenim člancima Ustava, Ustavni sud je ocijenio da je mjera
propisana osporenim člankom 71. stavkom 1. Zakona iz 1993. imala racionalnu
osnovu i razumno opravdanje, te da nije nerazmjerno narušila temeljne vrednote
na kojima počiva ustavnopravni poredak Republike Hrvatske. Promatra li se
unutar razdoblja u kojem je bila na snazi, ne može se ocijeniti da je osporena
zakonska odredba bila u nesuglasnosti s ustavnim načelom poduzetničke i tržišne
slobode kao temeljem gospodarskog ustroja Republike Hrvatske, propisanim
člankom 49. stavkom 1. Ustava, osobito stoga što se odnosila na djelatnost koja
se obavlja kao javna služba.

Ta zakonska odredba nije bila u nesuglasnosti ni s
ustavnim načelom prava na rad i slobodu rada, zajamčenim člankom 54. stavkom 1.
Ustava, jer se pod jednakim uvjetima primjenjivala na sve adresate na koje se
odnosila, te nije uskraćivala, onemo­guća­vala ili zabranjivala rad nikome koji
je propisane uvjete ispunjavao.

6.
Temeljem članka 27. stavka 2. u vezi s člankom 57. Ustav­nog zakona riješeno je
kao u izreci. Objava ovog rješenja temelji se na članku 29. Ustavnog zakona.

Broj:
U-I-42/1998
Zagreb, 28. rujna 2004.

USTAVNI SUD REPUBLIKE HRVATSKE

Predsjednik
**dr. sc. Petar Klarić,** v. r.

Rješenje, NN 141/2004-2509